
Europa-Parlamentets beslutning om udviklingen i forhandlingerne om Doha-udviklingsdagsordenen

Europa-Parlamentet,

–
der henviser til den erklæring, der blev vedtaget på Verdenshandelsorganisationens (WTO) ministerkonference i Doha den 14. november 2001,
–
der henviser til den erklæring, der blev vedtaget på WTO’s ministerkonference i Hongkong den 18. december 2005,

–
der henviser til sin beslutning af 4. april 2006 om evaluering af Doha-runden efter WTO's ministerkonference i Hongkong
,

–
der henviser til sine tidligere beslutninger om Doha-udviklingsdagsordenen (DDA), og navnlig beslutningerne af 9. oktober 2008
 og 16. december 2009
,

–
der henviser til slutdokumentet fra den parlamentariske konferences årlige møde i 2011 om WTO, som vedtoges ved konsensus den 22. marts 2011 i Genève,

–
der henviser til de uformelle møder i Handelsforhandlingskomitéen den 31. maj 2011 og 22. juni 2011 såvel som til dokumenterne fra forhandlingslederne som forelagt den 21. april 2011,

–
der henviser til forretningsordenens artikel 110, stk. 2,

A.
der henviser til, at Doharunden blev indledt i 2001 med den målsætning at skabe nye muligheder for handel, styrke de multilaterale handelsregler og afhjælpe de eksisterende ubalancer i handelssystemet samt etablere handelsordninger til fordel for bæredygtig udvikling med særlig vægt på økonomisk inddragelse af udviklingslandene, navnlig de mindst udviklede lande, ud fra den overbevisning, at et multilateralt system baseret på mere retfærdige og afbalancerede regler kan bidrage til fair og fri handel til gavn for udviklingen af alle verdens kontinenter;

B.
der henviser til, at det er vigtigt at betragte multilaterale, plurilaterale og bilaterale aftaler som en del af de almindelige udenrigspolitiske instrumenter og således som normale elementer i afbalancerede og komplementære politiske forbindelser og handelsforbindelser;
C.
der henviser til, at WTO's drøftelser på ministerplan med henblik på at afslutte Doha-runden gik i stå i slutningen af juli 2008;

D.
der henviser til, at der var tale om fremskridt i forhandlingerne i begyndelsen af 2011, hvilket afspejledes i rapporterne fra forhandlingslederne som forelagt den 21. april 2011, men at det af de samme rapporter også fremgik, at det ville være meget vanskeligt at nå frem til en aftale i løbet af 2011, som det tidligere var blevet foreslået i Handelsforhandlingskomitéen;

E.
der henviser til, at WTO's ottende ministerkonference vil finde sted i Genève den 15.-17. december 2011;

1.
gentager sin fulde støtte til et multilateralt handelssystem og til WTO som garant for et regelbaseret handelssystem; mener, at WTO bør spille en central rolle for at sikre en bedre styring af globaliseringen, en mere ligelig fordeling af fordelene ved den og en afbalanceret økonomisk vækst; bekræfter på ny sin fulde støtte til en afbalanceret og fair afslutning af Doha-udviklingsdagsordenen, som ville være et vigtigt tegn på fremtidig politisk tillid til et retfærdigt og regelbaseret verdensomspændende handelssystem;
2.
er fuldt ud klar over de vanskeligheder, der er forbundet med en pakkeløsning;

3.
beklager, at det ikke vil være muligt at nå frem til en aftale om de udestående spørgsmål i Doha-udviklingsdagsordenen på den ottende ministerkonference i Genève den 15.-17. december 2011; understreger betydningen af, at man ikke desto mindre er i stand til at levere resultater og gøre håndgribelige fremskridt for ikke at undergrave det multilaterale handelssystem og dets regelformulerende rolle;

4.
bekræfter på ny, at det går stærkt ind for, at udvikling prioriteres på Doha-udviklingsdagsordenen, og opfordrer WTO’s medlemmer til at gennemføre de ambitiøse mål, der blev fastlagt i ministerkonferencens erklæring i Doha i 2001, og de tilsagn, der blev givet på WTO’s ministerkonference i Hong Kong i 2005; er af den faste overbevisning, at WTO's ottende ministerkonference skal levere resultater i det mindste til fordel for de mindst udviklede lande;

5.
mener, at en aftale om den hurtigst mulige gennemførelse i henhold til bestemmelserne i artikel 47 i erklæringen fra ministerkonferencen i Doha i det mindste bør omfatte en omfattende pakke for de mindst udviklede lande, som består i:

a)
told- og kvotefri markedsadgang for produkter fra de mindst udviklede lande for mindst 97 % af alle toldpositioner, som vedtaget i Hongkong i 2005

b)
industrilandenes ophævelse af eksportstøtte til bomuld i overensstemmelse med den tidligere aftale såvel som konkrete tilsagn om en hurtig og specifik reduktion af konkurrencefordrejende støtte til bomuld på hjemmemarkedet

c)
særlig og differentieret behandling i overensstemmelse med tidligere aftaler, herunder garantier for tjenesteydelser og en særlig og differentieret kontrolmekanisme

d)
forbedrede præferentielle oprindelsesregler, der finder anvendelse for import fra de mindst udviklede lande for at sikre, at de er gennemsigtige og enkle og bidrager til at fremme adgangen til markedet;

6.
opfordrer alle industrilande og de økonomisk mere udviklede udviklingslande til at følge EU’s initiativ ”alt undtagen våben” ved at sikre de mindst udviklede lande 100 % told- og kvotefri markedsadgang, eftersom de toldpositioner, der var udeladt i Hongkong-aftalen, dækker visse livsvigtige produkter for de fattigste lande og derfor i væsentlig grad mindsker fordelene for de mindst udviklede lande;

7.
henviser til de store forskelle i væksten i de nationale økonomier og til de igangværende ændringer i de internationale handelsstrømme; opfordrer de nye vækstlande til at påtage sig deres ansvar som internationale aktører og give indrømmelser, der står i forhold til deres udviklingsniveau og konkurrenceevne;

8.
mener endvidere, at de hidtil opnåede fremskridt i forhandlingerne om bestemmelser, der kan lette samhandelen, ville gøre det muligt at medtage dette område i en aftale, da en forbedring af WTO’s regler om handelslettelse ville gavne alle WTO’s medlemmer ved at øge retssikkerheden, reducere omkostningerne i forbindelse med handelstransaktioner og hindre misbrug;

9.
minder om vigtigheden af at forbedre adgangen til grønne varer og teknologier for at opfylde målene for bæredygtig udvikling;

10.
mener, at det i betragtning af det fortsatte dødvande i den oprindelige udformning af og målsætning for Doha-udviklingsdagsordenen nu er mere nødvendigt end nogensinde at genoptage drøftelserne om WTO's fremtidige virke, eventuelt med henblik på en reform af det nye multilaterale handelssystem; opfordrer Kommissionen til på eget initiativ at høre Parlamentet om en fælles vision for udformningen af et fremtidigt internationalt handelssystem; opfordrer indtrængende WTO samt andre internationale organisationer til i forbindelse med den aktuelle økonomiske og sociale krise og selv i tilfælde af, at Doha-udviklingsdagsordenen ikke afsluttes, hurtigst muligt at forsøge at løse de nye globale problemer, hvor handel spiller en rolle, såsom fødevaresikkerhed, energi, bæredygtig udvikling og bistand til handel;

11.
er fuldstændig overbevist om, at WTO spiller en afgørende rolle i styringen af verdens økonomiske system; opfordrer alle WTO's medlemmer til at bidrage til en omfattende, ambitiøs og afbalanceret udvikling af WTO for at sikre økonomisk vækst og udryddelse af fattigdom i hele verden;
12.
understreger, at det er nødvendigt at analysere, om ændringerne i situationen siden indledningen af Doha-runden, og navnlig BRIK-landenes rolle i verdensøkonomien, ikke gør det umuligt at opnå de oprindelige målsætninger for Doha-runden;

13.
understreger, at de nylige udsving i fødevarepriserne påpeger nødvendigheden af, at de internationale handelsregler fremmer større fødevaresikkerhed;

14.
beklager, at mange lande har indført eksportrestriktioner for råvarer, som der er et begrænset udbud af; anser det for nødvendigt, at de internationale handelsregler indebærer en omfattende regulering af sådanne eksportrestriktioner;

15.
opfordrer WTO's medlemmer til at støtte etableringen af stærke institutionelle forbindelser mellem WTO og andre internationale organisationer som ILO, FAO, UNCTAD, UNFCCC og andre FN-organisationer;

16.
opfordrer Kommissionen og Rådet til at sikre, at Parlamentet inddrages fuldt ud i forberedelserne til den ottende ministerkonference i Genève den 15.-17. december 2011;

17.
pålægger sin formand at sende denne beslutning til Rådet, Kommissionen, medlemsstaternes regeringer og parlamenter samt generaldirektøren for WTO.

